CELEX: 32020R2013
Language: el
Date: 2020-08-21 00:00:00
Title: Κατ’ εξουσιοδότηση κανονισμός (ΕΕ) 2020/2013 της Επιτροπής της 21ης Αυγούστου 2020 για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά τα τεχνικά μέτρα που εφαρμόζονται σε ορισμένους τύπους βενθοπελαγικής και πελαγικής αλιείας στη Βόρεια Θάλασσα και στα Νοτιοδυτικά Ύδατα

10.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 415/3
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2013 ΤΗΣ ΕΠΙΤΡΟΠΗΣ
         της 21ης Αυγούστου 2020
         για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά τα τεχνικά μέτρα που εφαρμόζονται σε ορισμένους τύπους βενθοπελαγικής και πελαγικής αλιείας στη Βόρεια Θάλασσα και στα Νοτιοδυτικά Ύδατα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 (1) του Συμβουλίου, και ιδίως το άρθρο 2 παράγραφος 2, το άρθρο 10 παράγραφος 4 και το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στις 14 Αυγούστου 2019 τέθηκε σε ισχύ ο νέος κανονισμός (ΕΕ) 2019/1241 σχετικά με τα μέτρα διατήρησης αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων. Στο παράρτημα I, ο κανονισμός θεσπίζει κατάλογο απαγορευμένων ειδών, στο παράρτημα V ειδικές διατάξεις σχετικά με τα τεχνικά μέτρα που θεσπίζονται σε περιφερειακό επίπεδο για τη Βόρεια Θάλασσα και στο παράρτημα VII ειδικές διατάξεις σχετικά με τα τεχνικά μέτρα που θεσπίζονται σε περιφερειακό επίπεδο για τα Νοτιοδυτικά Ύδατα.
                  
               
                     (2)
                  
                  
                     Το άρθρο 2 παράγραφος 2 του κανονισμού (ΕΕ) 2019/1241 αναθέτει στην Επιτροπή την εξουσία να εκδίδει κατ’ εξουσιοδότηση πράξεις βάσει του άρθρου 15 και σε συμφωνία με το άρθρο 29, προκειμένου να τροποποιήσει τον εν λόγω κανονισμό προβλέποντας ότι οι σχετικές διατάξεις του άρθρου 13 ή των μερών Α ή Γ των παραρτημάτων V έως X εφαρμόζονται επίσης στην ερασιτεχνική αλιεία.
                  
               
                     (3)
                  
                  
                     Το άρθρο 10 παράγραφος 4 του κανονισμού (ΕΕ) 2019/1241 αναθέτει στην Επιτροπή την εξουσία να εκδίδει κατ’ εξουσιοδότηση πράξεις σύμφωνα με το άρθρο 29 για την τροποποίηση του καταλόγου απαγορευμένων ειδών που ορίζεται στο παράρτημα I.
                  
               
                     (4)
                  
                  
                     Το άρθρο 15 παράγραφος 2 του κανονισμού (ΕΕ) 2019/1241 αναθέτει στην Επιτροπή την εξουσία να εκδίδει κατ’ εξουσιοδότηση πράξεις σύμφωνα με το άρθρο 29 του εν λόγω κανονισμού και το άρθρο 18 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) με σκοπό την τροποποίηση, τη συμπλήρωση, την κατάργηση ή την εφαρμογή παρέκκλισης των τεχνικών μέτρων τα οποία καθορίζονται στα παραρτήματα του κανονισμού (ΕΕ) 2019/1241, μεταξύ άλλων κατά την εφαρμογή της υποχρέωσης εκφόρτωσης.
                  
               
                     (5)
                  
                  
                     Στο παράρτημα I ορίζεται ο κατάλογος απαγορευμένων ειδών. Το παράρτημα V και το παράρτημα VII του κανονισμού (ΕΕ) 2019/1241 ορίζουν ειδικά τεχνικά μέτρα για τη Βόρεια Θάλασσα και τα Νοτιοδυτικά Ύδατα, αντίστοιχα.
                  
               
                     (6)
                  
                  
                     Το Βέλγιο, η Δανία, η Γαλλία, η Γερμανία, οι Κάτω Χώρες, και η Σουηδία έχουν άμεσο συμφέρον διαχείρισης της αλιείας στη Βόρεια Θάλασσα. Μετά από διαβούλευση με το Γνωμοδοτικό Συμβούλιο της Βόρειας Θάλασσας και το Γνωμοδοτικό Συμβούλιο Πελαγικών Ειδών, τα ως άνω κράτη μέλη υπέβαλαν στις 4 Μαΐου 2020 κοινή σύσταση στην Επιτροπή για κατ’ εξουσιοδότηση πράξη.
                  
               
                     (7)
                  
                  
                     Το Βέλγιο, η Ισπανία, η Γαλλία, οι Κάτω Χώρες και η Πορτογαλία έχουν άμεσο συμφέρον στη διαχείριση της αλιείας στα Νοτιοδυτικά Ύδατα. Στις 4 Μαΐου 2020, μετά από διαβούλευση με το Γνωμοδοτικό Συμβούλιο Νοτιοδυτικών Υδάτων και το Γνωμοδοτικό Συμβούλιο Πελαγικών Ειδών, τα εν λόγω κράτη μέλη υπέβαλαν κοινή σύσταση στην Επιτροπή για κατ’ εξουσιοδότηση πράξη.
                  
               
                     (8)
                  
                  
                     Στόχος του παρόντος κανονισμού είναι να ενσωματώσει σε μία ενιαία πράξη τις ισχύουσες διατάξεις σχετικά με τεχνικά μέτρα που θεσπίστηκαν κατά το παρελθόν στο πλαίσιο σχεδίων απορρίψεων για τη Βόρεια Θάλασσα και τα Νοτιοδυτικά Ύδατα και νέων προτεινόμενων τεχνικών μέτρων.
                  
               
                     (9)
                  
                  
                     Βάσει των πληροφοριών που παρασχέθηκαν από τα κράτη μέλη, η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολόγησε θετικά τα στοιχεία που διαβίβασαν οι περιφερειακές ομάδες προς υποστήριξη των τεχνικών μέτρων που περιλαμβάνονται σε αμφότερες τις κοινές συστάσεις (3).
                  
               
                     (10)
                  
                  
                     Τα μέτρα που περιλαμβάνονται στον παρόντα κανονισμό έχουν αξιολογηθεί σύμφωνα με το άρθρο 2 παράγραφος 2, το άρθρο 10, το άρθρο 15 και το άρθρο 18 του κανονισμού (ΕΕ) 2019/1241. Τα κράτη μέλη παρείχαν στοιχεία ώστε να αποδείξουν ότι οι προτάσεις συμμορφώνονται με το άρθρο 15 παράγραφοι 4 και 5 του κανονισμού (ΕΕ) 2019/1241.
                  
               
                     (11)
                  
                  
                     Στις 28 Ιουλίου 2020 ζητήθηκε η γνώμη της ομάδας εμπειρογνωμόνων στον τομέα της αλιείας σχετικά με την κοινή σύσταση. Το Ευρωπαϊκό Κοινοβούλιο παρακολούθησε τη συνεδρίαση ως παρατηρητής.
                  
               
                     (12)
                  
                  
                     Στην κοινή σύσταση που υπέβαλαν τα κράτη μέλη που έχουν συμφέρον στη Βόρεια Θάλασσα·(κοινή σύσταση για τη Βόρεια Θάλασσα) προτεινόταν η συμπερίληψη του αυγωμένου αστακού στον κατάλογο ειδών στο παράρτημα I του κανονισμού (ΕΕ) 2019/1241, για τον οποίο υπάρχει απαγόρευση αλίευσης, διατήρησης επί του σκάφους, μεταφόρτωσης, εκφόρτωσης, αποθήκευσης, πώλησης, έκθεσης ή προσφοράς προς πώληση. Η ΕΤΟΕΑ ανέλυσε τα στοιχεία που υπέβαλαν τα κράτη μέλη και κατέληξε στο συμπέρασμα ότι υπάρχουν αδιάσειστα στοιχεία για την υποστήριξη της θέσπισης αυτού του μέτρου. Η ΕΤΟΕΑ επισήμανε ότι παρόμοια μέτρα έχουν ληφθεί σε άλλες περιοχές και έχουν προσφέρει μακροπρόθεσμα οικονομικά οφέλη χάρη στον αυξημένο αριθμό εκφορτώσεων αστακού λόγω αποκατάστασης των αποθεμάτων. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (13)
                  
                  
                     Στην κοινή σύσταση για τη Βόρεια Θάλασσα προτεινόταν η αύξηση του ελάχιστου μεγέθους αναφοράς διατήρησης για την αστακογαρίδα στην αποκλειστική οικονομική ζώνη (ΑΟΖ) της Σουηδίας στη διαίρεση ICES 3a. Η ΕΤΟΕΑ επισήμανε ότι, πάρα το γεγονός ότι δεν είχαν παρασχεθεί ειδικά στοιχεία για το αίτημα αυτό, το μέτρο αντιπροσωπεύει αύξηση του ελάχιστου μεγέθους αναφοράς διατήρησης. Με αυτό το μέτρο, η εκμετάλλευση του αποθέματος θα πραγματοποιείται με μικρότερη ένταση, κάτι που συνεπάγεται εμφανή οφέλη με για τη διατήρηση του αποθέματος. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (14)
                  
                  
                     Στην κοινή σύσταση για τη Βόρεια Θάλασσα προτεινόταν επίσης η εναρμόνιση του ελάχιστου μεγέθους αναφοράς διατήρησης για το λαβράκι που αλιεύεται στην ερασιτεχνική αλιεία στη διαίρεση ICES 3a και στην υποπεριοχή ICES 4 με το ελάχιστο μέγεθος διατήρησης αναφοράς του λαβρακιού για την εμπορική αλιεία, όπως περιλαμβάνεται στο άρθρο 10 παράγραφος 5 του κανονισμού (ΕΕ) 2020/123 του Συμβουλίου (4). Η ΕΤΟΕΑ επισήμανε στην έκθεσή της 20-04 ότι, δεδομένου ότι η ερασιτεχνική αλιεία συμβάλλει στο συνολικό ποσοστό θνησιμότητας λόγω αλιείας, η εφαρμογή του ελάχιστου μεγέθους αναφοράς διατήρησης για την εμπορική αλιεία και στην ερασιτεχνική αλιεία συνιστά θετικό μέτρο διαχείρισης. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (15)
                  
                  
                     Στην κοινή σύσταση για τη Βόρεια Θάλασσα προτεινόταν επίσης η συνέχιση διαφόρων πρόσθετων τεχνικών μέτρων που συμφωνήθηκαν μεταξύ της Ένωσης και της Νορβηγίας το 2011 (5) και το 2012 (6). Ορισμένα από αυτά τα ειδικά τεχνικά μέτρα περιλαμβάνονταν ήδη στο παράρτημα V του κανονισμού (ΕΕ) 2019/1241 και άλλα περιλαμβάνονταν δυνάμει του άρθρου 15 παράγραφος 5 στοιχείο α) του κανονισμού (ΕΕ) αριθ. 1380/2013 για τα έτη 2019-2021 στον κατ’ εξουσιοδότηση κανονισμό (ΕΕ) 2019/2238 της Επιτροπής (7). Αυτά τα μέτρα αποσκοπούν στην αύξηση της επιλεκτικότητας και στη μείωση των ανεπιθύμητων αλιευμάτων για τύπους αλιείας ή είδη που καλύπτονται από την υποχρέωση εκφόρτωσης και θα πρέπει να ενσωματωθούν στο παράρτημα V του κανονισμού (ΕΕ) 2019/1241. Τα εν λόγω μέτρα θα πρέπει, συνεπώς, να περιληφθούν στον παρόντα κανονισμό.
                  
               
                     (16)
                  
                  
                     Στην κοινή σύσταση για τη Βόρεια Θάλασσα προτείνεται επίσης η συνέχιση της χρήσης διχτυών SepNep που επιτρέπει ο κατ’ εξουσιοδότηση κανονισμός (ΕΕ) 2019/2238. Η ΕΤΟΕΑ κατέληξε στο συμπέρασμα ότι οι πληροφορίες που υποβλήθηκαν ήταν λεπτομερείς και αξιόπιστες, και προσκομίστηκαν έγγραφα τεκμηρίωσης της αποτελεσματικότητας των διχτυών SepNep. Η ΕΤΟΕΑ ανέλυσε το σχετικό προσάρτημα κατά τα προηγούμενα έτη και το συμπέρασμά της εξακολουθεί να ισχύει (8). Με βάση τις πληροφορίες που παρασχέθηκαν, η ΕΤΟΕΑ κατέληξε επίσης στο συμπέρασμα ότι τα δίχτυα SepNep συμμορφώνονται με το άρθρο 15 παράγραφος 5 του κανονισμού 2019/1241 ως προσάρτημα ισοδύναμης επιλεκτικότητας στο πλαίσιο των τεχνικών διατάξεων που προβλέπονται για την κατευθυνόμενη αλιεία καραβίδας και δεν θα οδηγήσει σε υποβάθμιση των προτύπων επιλεκτικότητας. Το μέτρο θα πρέπει, συνεπώς, να συμπεριληφθεί στον παρόντα κανονισμό.
                  
               
                     (17)
                  
                  
                     Στην κοινή σύσταση για τη Βόρεια Θάλασσα προτεινόταν επίσης η επιβολή εποχικής απαγόρευσης της εμπορικής και ερασιτεχνικής αλιείας για την αστακογαρίδα στην αποκλειστική οικονομική ζώνη (ΑΟΖ) της Σουηδίας στη διαίρεση ICES 3a. Η ΕΤΟΕΑ ανέλυσε τα στοιχεία που παρείχαν τα κράτη μέλη και επισήμανε ότι, παρά το γεγονός ότι δεν παρασχέθηκαν ειδικές πληροφορίες τεκμηρίωσης που να καθιστούν δυνατό τον ποσοτικό προσδιορισμό του δυνητικού οφέλους, το μέτρο θα αντιπροσωπεύει μείωση της θνησιμότητας λόγω αλιείας, η οποία είναι πιθανόν να έχει θετικά οφέλη για τα αποθέματα αστακογαρίδας σε συνδυασμό με τα υπόλοιπα προτεινόμενα μέτρα. Το προτεινόμενο μέτρο θα πρέπει, συνεπώς, να περιληφθεί στον παρόντα κανονισμό.
                  
               
                     (18)
                  
                  
                     Στην κοινή σύσταση για τη Βόρεια Θάλασσα προτεινόταν απαγόρευση της αλιείας αστακογαρίδας με αλιευτικά εργαλεία εκτός των κιουρτών για την αλίευση αστακογαρίδας στην αποκλειστική οικονομική ζώνη (ΑΟΖ) της Σουηδίας στη διαίρεση ICES 3a. Η ΕΤΟΕΑ κατέληξε στο συμπέρασμα ότι, αν και δεν παρασχέθηκαν ειδικές πληροφορίες τεκμηρίωσης που να καθιστούν δυνατό τον ποσοτικό προσδιορισμό του δυνητικού οφέλους, η απαγόρευση της χρήσης απλαδιών κατά την αλιεία με στόχο αστακογαρίδες και καραβίδες είχε θετικό αντίκτυπο σε άλλες περιοχές και ότι το μέτρο είναι πιθανόν να έχει θετικό αντίκτυπο για τα αποθέματα αστακογαρίδας. Αυτό το μέτρο θα πρέπει, συνεπώς, να συμπεριληφθεί στον παρόντα κανονισμό.
                  
               
                     (19)
                  
                  
                     Στην κοινή σύσταση που υπέβαλαν τα κράτη μέλη που έχουν συμφέρον στα Βορειοδυτικά Ύδατα (κοινή σύσταση για τα Βορειοδυτικά Ύδατα) προτεινόταν επίσης η διατήρηση του ελάχιστου μεγέθους αναφοράς διατήρησης του σαυριδιού που αλιεύεται κατά τη βιοτεχνική αλιεία μικρής κλίμακας στην περιοχή Xávega στη διαίρεση ICES 8c και στην υποπεριοχή 9, το οποίο περιλαμβάνεται επί του παρόντος στον κατ’ εξουσιοδότηση κανονισμό (ΕΕ) αριθ. 1394/2014 της Επιτροπής (9). Η ΕΤΟΕΑ παρέπεμψε στην προηγούμενη αξιολόγησή της, όπου αξιολόγησε το εν λόγω μέτρο θετικά και κατέληξε στο συμπέρασμα (10) ότι, υπό τους όρους που καθορίζονται στην κοινή σύσταση, η πρόταση δεν ήταν πιθανό να μεταβάλει το ιστορικό πρότυπο εκμετάλλευσης του αποθέματος. Δεδομένου ότι οι όροι του εν λόγω αιτήματος δεν έχουν αλλάξει και ότι η ΕΤΟΕΑ επισήμανε ότι το πρότυπο εκμετάλλευσης έχει παραμείνει σταθερό για τουλάχιστον 20 έτη, το μέτρο αυτό θα πρέπει, συνεπώς, να συμπεριληφθεί στον παρόντα κανονισμό.
                  
               
                     (20)
                  
                  
                     Στην κοινή σύσταση για τα Νοτιοδυτικά Ύδατα προτεινόταν η εναρμόνιση του ελάχιστου μεγέθους αναφοράς διατήρησης για τα ακόλουθα είδη που αλιεύονται κατά την ερασιτεχνική αλιεία στα Νοτιοδυτικά Ύδατα με το ελάχιστο μέγεθος αναφοράς διατήρησης που ισχύει για την εμπορική αλιεία: εγκλεφίνος, μαύρος μπακαλιάρος, κίτρινος μπακαλιάρος, μπακαλιάρος μερλούκιος, ζαγκέτα, γλώσσα, ευρωπαϊκή χωματίδα, νταούκι Ατλαντικού, μουρούνα, διπτερύγιος μουρούνα, σκουμπρί, ρέγγα, σαυρίδι, γαύρος και σαρδέλα. Στην κοινή σύσταση προτείνονταν μεγαλύτερη ελάχιστα μεγέθη αναφοράς διατήρησης για τον γάδο, το πελαγίσιο λυθρίνι και το λαβράκι για την ερασιτεχνική αλιεία. Η ΕΤΟΕΑ ανέλυσε τα στοιχεία που παρασχέθηκαν και κατέληξε στο συμπέρασμα (11) ότι, δεδομένου ότι η ερασιτεχνική αλιεία συμβάλλει στο συνολικό ποσοστό θνησιμότητας λόγω αλιείας, η εφαρμογή του ελάχιστου μεγέθους αναφοράς διατήρησης για την εμπορική αλιεία και στην ερασιτεχνική αλιεία συνιστά θετικό μέτρο διαχείρισης. Αυτό το μέτρο θα πρέπει, συνεπώς, να συμπεριληφθεί στον παρόντα κανονισμό.
                  
               
                     (21)
                  
                  
                     Ως εκ τούτου, προκειμένου να βελτιστοποιηθούν τα πρότυπα εκμετάλλευσης, να αυξηθεί η επιλεκτικότητα των αλιευτικών εργαλείων και να μειωθούν τα ανεπιθύμητα αλιεύματα, είναι σκόπιμη η θέσπιση των τεχνικών μέτρων που υπέβαλαν τα κράτη μέλη.
                  
               
                     (22)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Καθώς ορισμένα τεχνικά μέτρα που θεσπίστηκαν στο πλαίσιο σχεδίων απορρίψεων λήγουν στο τέλος του 2020, ο παρών κανονισμός θα πρέπει να εφαρμοστεί από την 1η Ιανουαρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) 2019/1241 τροποποιείται ως εξής:
            
                        1)
                     
                     
                        Στο παράρτημα I, προστίθεται το ακόλουθο στοιχείο:
                        
                                    «ιζ)
                                 
                                 
                                    αυγωμένη αστακογαρίδα (Homarus gammarus) στις διαιρέσεις ICES 3a, 4a και 4b».
                                 
                              
                  
                        2)
                     
                     
                        Το παράρτημα V τροποποιείται ως εξής:
                        
                                    α)
                                 
                                 
                                    Το μέρος Α τροποποιείται ως εξής:
                                    
                                                i)
                                             
                                             
                                                Στον πίνακα προστίθεται το ακόλουθο στοιχείο:
                                                
                                                            «Αστακογαρίδα (Homarus gammarus)
                                                         
                                                         
                                                            90 mm (μήκος κελύφους) στην αποκλειστική οικονομική ζώνη της Σουηδίας στη διαίρεση ICES 3a»
                                                         
                                                      
                                          
                                                ii)
                                             
                                             
                                                Κάτω από τον πίνακα προστίθεται το ακόλουθο σημείο:
                                                
                                                            —
                                                         
                                                         
                                                            
                                                                        «1.
                                                                     
                                                                     
                                                                        Τα ελάχιστα μεγέθη αναφοράς διατήρησης που προσδορίζονται στο παρόν μέρος για το λαβράκι (Dicentrarchus labrax) στη Βόρεια Θάλασσα και για την αστακογαρίδα (Homarus gammarus) στην αποκλειστική οικονομική ζώνη της Σουηδίας στο Skagerrak και στο Kattegat (διαίρεση ICES 3a) εφαρμόζονται στην ερασιτεχνική αλιεία.».
                                                                     
                                                                  
                                                      
                                          
                              
                                    β)
                                 
                                 
                                    Στο μέρος Β προστίθενται τα ακόλουθα σημεία:
                                    
                                                —
                                             
                                             
                                                
                                                            «1.3.
                                                         
                                                         
                                                            Κατά παρέκκλιση από τις προδιαγραφές που καθορίζονται στον πίνακα, διάταξη συγκράτησης ιχθύων επιτρέπεται να χρησιμοποιείται κατά την αλιεία βόρειας γαρίδας στο Skagerrak (διαίρεση ICES 3an), υπό τον όρο ότι υπάρχουν επαρκείς αλιευτικές δυνατότητες για να καλύψουν τα παρεμπίπτοντα αλιεύματα και ότι η διάταξη συγκράτησης:
                                                            
                                                                        —
                                                                     
                                                                     
                                                                        έχει κατασκευαστεί με άνω φύλλο δικτυώματος ελάχιστου μεγέθους ματιών 120 mm, με τετράγωνα μάτια·
                                                                     
                                                                  
                                                                        —
                                                                     
                                                                     
                                                                        είναι μήκους τουλάχιστον 3 μέτρων· και
                                                                     
                                                                  
                                                                        —
                                                                     
                                                                     
                                                                        έχει πλάτος τουλάχιστον ίσο με το πλάτος της σχάρας διαλογής».
                                                                     
                                                                  
                                                      
                                          
                                                —
                                             
                                             
                                                
                                                            «1.4.
                                                         
                                                         
                                                            Η χρήση SepNep (**), όπως αναφέρεται στο παράρτημα I του παρόντος κανονισμού, επιτρέπεται ως διάταξη ισοδύναμης επιλεκτικότητας στην κατευθυνόμενη αλιεία καραβίδας (Nephrops norvegicus).
                                                         
                                                      
                                          (**)  «SepNep»: τράτα με πόρτες που:
                                                —
                                             
                                             
                                                είναι κατασκευασμένη με δικτύωμα της κατηγορίας μεγέθους ματιών από 80 έως 99 +≥ 100 mm·
                                             
                                          
                                                —
                                             
                                             
                                                είναι εξοπλισμένη με πολλαπλούς σάκους με μέγεθος ματιών που κυμαίνεται από τουλάχιστον 80 έως 120 mm, οι οποίοι προσδένονται σε ένα τεμάχιο επιμήκυνσης, ενώ ο άνω σάκος είναι κατασκευασμένος με μέγεθος ματιών τουλάχιστον 120 mm και είναι εξοπλισμένος με διαχωριστικό φύλλο με μέγιστο μέγεθος ματιών 105 mm· και
                                             
                                          
                                                —
                                             
                                             
                                                μπορεί επιπλέον να είναι εξοπλισμένη με προαιρετική σχάρα διαλογής με διάστημα μήκους τουλάχιστον 17 mm μεταξύ των ράβδων, υπό την προϋπόθεση ότι είναι κατασκευασμένη έτσι ώστε να επιτρέπει τη διαφυγή της μικρής καραβίδας.».
                                             
                                          "
                        
                              
                                    γ)
                                 
                                 
                                    Στο μέρος Γ, προστίθεται το ακόλουθο σημείο:
                                    
                                                «7.
                                             
                                             
                                                Μέτρα σχετικά με την αστακογαρίδα στη διαίρεση ICES 3a
                                             
                                          
                                                7.1.
                                             
                                             
                                                Στην αποκλειστική οικονομική ζώνη της Σουηδίας στη διαίρεση ICES 3a, η αλίευση αστακογαρίδας (Homarus gammarus) επιτρέπεται μόνο με τη χρήση κιουρτών για την αλίευση αστακογαρίδας (FPO).
                                                Ο κιούρτος για την αλίευση αστακογαρίδας έχει τουλάχιστον δύο κυκλικά ανοίγματα διαφυγής, με διάμετρο τουλάχιστον 60 mm, τα οποία βρίσκονται στο κατώτερο μέρος κάθε διαμερίσματος του κιουρτού για την αλίευση αστακογαρίδας. Όταν αστακογαρίδες αλιεύονται παρεμπιπτόντως με άλλα αλιευτικά εργαλεία, απαγορεύεται να τους προκαλούνται βλάβες και πρέπει να ελευθερώνονται αμέσως πίσω στη θάλασσα.
                                             
                                          
                                                7.2.
                                             
                                             
                                                Απαγορεύεται η αλίευση, η διατήρηση επί του σκάφους, η μεταφόρτωση, η εκφόρτωση, η αποθήκευση, η πώληση, η έκθεση ή η προσφορά προς πώληση της αστακογαρίδας (Homarus gammarus) στην αποκλειστική οικονομική ζώνη της Σουηδίας στη διαίρεση ICES 3a:
                                                
                                                            α)
                                                         
                                                         
                                                            στην εμπορική αλιεία κατά την περίοδο από την 1η Ιανουαρίου έως την πρώτη Δευτέρα μετά τις 20 Σεπτεμβρίου·
                                                         
                                                      
                                                            β)
                                                         
                                                         
                                                            στην ερασιτεχνική αλιεία κατά την περίοδο από την 1η Δεκεμβρίου έως την πρώτη Δευτέρα μετά τις 20 Σεπτεμβρίου.
                                                         
                                                      Απαγορεύεται να προκαλούνται βλάβες στα δείγματα αστακογαρίδας όταν αλιεύονται παρεμπιπτόντως κατά τη διάρκεια αυτών των περιόδων και τα δείγματα ελευθερώνονται αμέσως πίσω στη θάλασσα.».
                                             
                                          
                              
                  
                        3)
                     
                     
                        Το μέρος Α του παραρτήματος VII τροποποιείται ως εξής:
                        
                                    α)
                                 
                                 
                                    Στην υποσημείωση 7, η πρώτη περίοδος αντικαθίσταται από το ακόλουθο κείμενο:
                                    «Το ελάχιστο μέγεθος αναφοράς διατήρησης για το σαυρίδι (Trachurus spp.) που αλιεύεται στη διαίρεση ICES 8c και στην υποπεριοχή ICES 9 είναι 12 cm για το 5 % των αντίστοιχων ποσοστώσεων της Ισπανίας και της Πορτογαλίας σε αυτές τις περιοχές. Εντός αυτού του ορίου του 5 %, κατά τη βιοτεχνική αλιεία με πεζότρατες στην περιοχή Xávega στη διαίρεση ICES 9a, το 1 % της ποσόστωσης της Πορτογαλίας επιτρέπεται να αλιεύεται με μέγεθος μικρότερο των 12 cm.».
                                 
                              
                                    β)
                                 
                                 
                                    Κάτω από τον πίνακα προστίθεται το ακόλουθο σημείο:
                                    
                                                «1.
                                             
                                             
                                                Τα ελάχιστα μεγέθη αναφοράς διατήρησης που ορίζονται στο παρόν μέρος για τον εγκλεφίνο (Melanogrammus aeglefinus), τον μαύρο μπακαλιάρο (Pollachius virens), τον κίτρινο μπακαλιάρο (Pollachius pollachius), τον μπακαλιάρο μερλούκιο (Merluccius merluccius), τη ζαγκέτα (Lepidorhombus spp.), τη γλώσσα (Solea spp.), την ευρωπαϊκή χωματίδα (Pleuronectes platessa), το νταούκι Ατλαντικού (Merlangius merlangus), τη μουρούνα (Molva molva), τη διπτερύγιο μουρούνα (Molva dypterygia), το σκουμπρί (Scomber spp.), τη ρέγγα (Clupea harengus), το σαυρίδι (Trachurus spp.), τον γαύρο (Engraulis encrasicolus) και τη σαρδέλα (Sardina pilchardus) εφαρμόζονται στην ερασιτεχνική αλιεία στα Νοτιοδυτικά Ύδατα. Ωστόσο, τα ακόλουθα μεγέθη αναφοράς διατήρησης εφαρμόζονται στην υποπεριοχή ICES 8 στα ακόλουθα είδη που αλιεύονται στο πλαίσιο της ερασιτεχνικής αλιείας:
                                                
                                                            Γάδος (Gadus morhua)
                                                         
                                                         
                                                            42 cm
                                                         
                                                      
                                                            Λυθρίνι πελαγίσιο (Pagellus bogaraveo)
                                                         
                                                         
                                                            40 cm
                                                         
                                                      
                                                            Λαβράκι (Dicentrarchus labrax)
                                                         
                                                         
                                                            42 cm»
                                                         
                                                      
                                          
                              
                  
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 198 της 25.7.2019, σ. 105.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013 , σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf, σελίδες 165-169 (Βόρεια Θάλασσα) και 219-220 (Νοτιοδυτικά Ύδατα).
         
            (4)  Κανονισμός (ΕΕ) 2020/123, της 27ης Ιανουαρίου 2020, σχετικά με τον καθορισμό για το 2020 για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και για τα ενωσιακά αλιευτικά σκάφη, σε ορισμένα μη ενωσιακά ύδατα (ΕΕ L 25 της 30.1.2020, σ. 1).
         
            (5)  Εγκεκριμένα πρακτικά των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τον κανονισμό αλιείας στο Skagerrak και στο Kattegat για το 2012.
         
            (6)  Εγκεκριμένα πρακτικά των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τα μέτρα για την εφαρμογή της απαγόρευσης απορρίψεων και τα μέτρα ελέγχου στην περιοχή Skagerrak, 4 Ιουλίου 2012.
         
            (7)  Kατ’ εξουσιοδότηση κανονισμός (ΕΕ) 2019/2238 της Επιτροπής της 1ης Οκτωβρίου 2019 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2020-2021 (ΕΕ L 336 της 30.12.2019, σ. 34).
         
            (8)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf
         
            (9)  Κατ’ εξουσιοδότηση κανονισμός (ΕΕ) αριθ. 1394/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων για ορισμένους τύπους αλιείας μικρών πελαγικών ειδών στα νοτιοδυτικά ύδατα (ΕΕ L 370 της 30.12.2014, σ. 31).
         
            (10)  https://stecf.jrc.ec.europa.eu/documents/43805/1471816/STECF+16-10+-+Evaluation+of+LO+joint+recommendations.pdf, σελίδες 86-87.
         
            (11)  https://stecf.jrc.ec.europa.eu/documents/43805/2660523/STECF+PLEN+20-01.pdf, σελίδες 154-155.
      
      
         
            ΠΑΡΑΡΤΗΜΑ
            Προδιαγραφές του αλιευτικού εργαλείου SepNep
            
               
            Άνω σάκος (σάκος αλίευσης ιχθύων)
            
                        •
                     
                     
                        Ελάχιστο άνοιγμα ματιών: 120 mm (μεταξύ των κόμβων)
                     
                  
                        •
                     
                     
                        Μέγιστη περιφέρεια: 80 μάτια (συμπεριλαμβανομένων των ενισχύσεων στα άκρα)
                     
                  Κάτω σάκος (σάκος αλίευσης καραβίδων)
            
                        •
                     
                     
                        Ελάχιστο άνοιγμα ματιών: 80 mm (μεταξύ των κόμβων)
                     
                  
                        •
                     
                     
                        Μέγιστη περιφέρεια: 110 μάτια (συμπεριλαμβανομένων των ενισχύσεων στα άκρα)
                     
                  Διαχωριστικό φύλλο
            
                        •
                     
                     
                        Το διαχωριστικό θα πρέπει να είναι πλήρως στερεωμένο στα τμήματα του διχτυού της τράτας, έτσι ώστε ο μόνος τρόπος εισόδου ενός ιχθύος ή μίας καραβίδας στο κάτω διαμέρισμα της τράτας να είναι μέσα από τα μάτια του διαχωριστικού. Το διαχωριστικό θα πρέπει να κατευθύνει τα μεγάλα άτομα προς την είσοδο του άνω σάκου. Η αρχή του διαχωριστικού θα πρέπει να είναι συνδεδεμένη με την κοιλιά της τράτας.
                     
                  
                        •
                     
                     
                        Μέγιστο άνοιγμα ματιών: 105 mm (μεταξύ των κόμβων)
                     
                  
                        •
                     
                     
                        Ελάχιστο μήκος του διαχωριστικού: 100 # μάτια
                     
                  
                        •
                     
                     
                        Μέγιστο πλάτος του οπίσθιου άκρου του διαχωριστικού: 16 # μάτια
                     
                  
                        •
                     
                     
                        Το μέγιστο πλάτος του εμπρόσθιου άκρου του διαχωριστικού πρέπει να είναι το 88 % του πλάτους της τράτας. Το πλάτος αυτό ισοδυναμεί, για παράδειγμα, με 2 μάτια του διαχωριστικού (105 mm) ανά 3 μάτια της τράτας (80 mm).
                        
                                    o
                                 
                                 
                                    Για την αποτελεσματική λειτουργία του διαχωριστικού, συνιστάται η χρήση νήματος Dyneema διπλού κόμβου.
                                 
                              
                                    o
                                 
                                 
                                    Οι πλωτήρες που είναι προσδεδεμένοι στην κάτω πλευρά του διαχωριστικού ανασηκώνουν το εμπρόσθιο τμήμα του, βελτιώνοντας την αποτελεσματικότητα του κοσκινίσματος για τις καραβίδες.
                                 
                              
                  Σχάρα (προαιρετικό)
            
                        •
                     
                     
                        Η σχάρα θα πρέπει να είναι πλήρως προσαρμοσμένη στο δικτύωμα του σάκου ή της προέκτασης γύρω από τη σχάρα, έτσι ώστε να αποκλείει κάθε δυνατότητα ελεύθερης εισόδου στον κάτω σάκο, πλην αυτής από τα άνω ανοίγματα της σχάρας.
                     
                  
                        •
                     
                     
                        Ελάχιστη απόσταση μεταξύ των ράβδων: 17 mm
                     
                  
                        •
                     
                     
                        Η γωνία της σχάρας θα πρέπει να είναι μεταξύ 40 και 90 μοιρών, αλλά συνιστάται γωνία 45 μοιρών.
                     
                  
                        •
                     
                     
                        Η είσοδος στον κάτω σάκο θα πρέπει να βρίσκεται στο άνω τμήμα της σχάρας.
                     
                  
                        •
                     
                     
                        Η είσοδος της κατακόρυφης σχάρας προς τον κάτω σάκο δεν θα πρέπει να υπερβαίνει το 35 % του συνδυασμένου μήκους των ανοιγμάτων των κατακόρυφων ράβδων και του ανοίγματος προς τον κάτω σάκο.
                     
                  
                        •
                     
                     
                        Ένα πλέγμα μολυβδόσχοινων (72 gr/m, διαμέτρου 6 mm) είναι συνδεδεμένο στο άνω τμήμα της προέκτασης ή του σάκου, σε απόσταση τουλάχιστον 4 ματιών πριν από το κάτω τμήμα της σχάρας
                     
                  
                        •
                     
                     
                        Το πλέγμα μολυβδόσχοινων θα πρέπει να φθάνει μέχρι τις χαμηλότερες ράβδους της σχάρας.